**Dodatok č. 1**

**ku koncepcii nákupu IT vo verejnej správe**

schválenej 16.05.2019 Radou vlády Slovenskej republiky pre digitalizácie a jednotný digitálny trh (ďalej len „***koncepcia nákupu***“)

**Preambula**

Na základe rokovania pracovnej skupiny „verejné obstarávanie IKT“ (ďalej len „***pracovná skupina***“), ktoré sa uskutočnilo 14.10.2020 sa prítomní členovia pracovnej skupiny zhodli na úprave koncepcie nákupu v časti týkajúcej sa poroty a inštitútu súťaže návrhov. V danej veci boli realizované aj ďalšie čiastkové diskusie členov pracovnej skupiny. Dodatok č. 1 v uvedenom znení vypracovali zástupcovia MIRRI aj za pomoci pripomienok jednotlivých členov pracovnej skupiny. Členovia pracovnej skupiny súhlasia s aktualizáciou koncepcie v rozsahu odsúhlasenej zmeny a v nasledovnom znení:

**Článok II.**

**Predmet Dodatku**

1. Členovia pracovnej skupiny sa dohodli, že v kapitole koncepcie nákupu s názvom: „zoznam skratiek“ sa slovné spojenie „ÚPVII – Úrad podpredsedu vlády SR pre investície a informatizáciu“ nahrádza slovným spojením „MIRRI – Ministerstvo investícií, regionálneho rozvoja a informatizácie Slovenskej republiky“. Zároveň sa v celom texte koncepcie nákupu mení skratka ÚPVII na novú skratku „MIRRI“.
2. Členovia pracovnej skupiny sa dohodli že v kapitole 4 koncepcie nákupu s názvom „situácie verejného obstarávateľa a ich riešenie“ sa v text v treťom odseku kapitoly mení a znie nasledovne: „Gestorom licenčnej politiky štátu, ktorý navrhuje stratégiu a metodiku v oblasti licencovania a centrálnych licenčných zmlúv a vedie evidenciu existujúcich centrálnych licenčných zmlúv, je v zmysle zákona o organizácii činnosti vlády a organizácií ústrednej správy č. 575/2001 Z. z. MIRRI. Stratégiu a návrhy na centrálne obstarávanie licencií a iných IKT komodít posudzuje pracovná skupina zriadená MIRRI k strategickým prioritám informatizácie s názvom „verejné obstarávanie IKT“. MIRRI je zároveň centrálnou obstarávacou organizáciou vykonávajúcou centralizovanú činnosť vo verejnom obstarávaní v oblasti informačno – komunikačných technológií vrátane SW licencií. Informácie o centrálnych licenčných a IKT zmluvách budú uverejňované na stránkach MIRRI.“
3. Členova pracovnej skupiny sa dohodli, že kapitola 5 s názvom: „Ďalšie kroky ku konsolidácii stavu v oblasti prevádzkových zmlúv“ sa mení a dopĺňa tak, že znie nasledovne: „Nutnou podmienkou pre účely uplatnenia zákonného postupu podľa ZVO, ktorého výsledkom by bola servisná zmluva na primerané prechodné obdobie maximálne 3 rokov t. j.

* + - 1. na obdobie nevyhnutné **na vytvorenie a implementáciu nového SW diela,** (ktoré bude dodané na základe novej zmluvy, uzatvorenej ako výsledok jedného zo zákonných postupov verejného obstarávania – zákonným postupom pri vytvorení nového SW diela nie je použitie PRK, resp. dodatku, na vytvorenie a implementáciu nového SW diela) alebo
      2. **do uzavretia novej prevádzkovej zmluvy** na dlhšie obdobie pre pôvodné SW dielo,

je identifikovať informačný systém verejnej správy v štátnej a verejnej správe, kde je nevyhnutné zabezpečiť plynulú prevádzku informačných systémov z dôvodov efektívneho plnenia úloh štátnej a verejnej správy.

V osobitných prípadoch informačných systémov spadajúcich pod kritickú infraštruktúru štátu s prihliadnutím na zákon č. 278/1993 Z. z. o správe majetku štátu v znení neskorších predpisov a zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je možné maximálnu lehotu uplatniť opakovane.

1.) Zoznam informačných systémov (zmlúv o dielo na unikátne SW diela, prevádzkových zmlúv pre unikátne SW diela, pri ktorých je pretrvávajúci vendor lock-in dodávateľa) jednorázovo zostaví a bude následne viesť MIRRI. Súčasťou tohto zoznamu je informácia o priebehu a stave rokovaní o uzatvorení dodatku s jednotlivými dodávateľmi, prípadne dôvody pretrvávania stavu „vendor lock-in“. Zoznam zmlúv bude transparentne zverejnený a prístupný na webovom sídle MIRRI. Posudzovanie popísaných situácií (Situácia 2, 3, 4) sa bude uskutočňovať k dátumu schválenia dokumentu Koncepcie nákupu IT vo verejnej správe Radou vlády pre digitalizáciu a jednotný digitálny trh. Tento zoznam sa nevzťahuje na prvky kritickej infraštruktúry štátu podľa osobitného zákona.

2.) Za účelom realizácie zákonného postupu vo verejnom obstarávaní, ktorého výsledkom bude implementácia nového SW alebo uzavretie novej prevádzkovej zmluvy k pôvodnému dielu na dlhšie obdobie, je možné uplatniť postupy priameho rokovacieho konania, a to len v prípade ak sú splnené zákonné podmienky pre takýto postup alebo je možné uzavrieť dodatok k zmluve. Priame rokovacie konanie, ako aj uzavretie dodatku je prostriedkom k začatiu realizácie zákonného postupu vo verejnom obstarávaní.

2.1 Verejný obstarávateľ rozhoduje o ďalšom využívaní konkrétneho informačného systému. Za predpokladu, že informačný systém verejnej správy plánuje verejný obstarávateľ ďalej využívať predloží MIRRI na schválenie:

* + - * 1. koncept získania majetkových práv (odstránenie vendor lock in stavu) k informačnému systému s určením trvania súčasnej SLA vrátane jej predĺženia,
        2. záväzok vyhlásiť verejné obstarávanie na dodávateľa SLA k informačnému systému verejnej správy,
        3. zdôvodnenie finančej alternatívy súviasiacej so získaním majetkových autorských práv pri súčasnom predĺžení SLA zmluvy o nevyhnutný čas.

2.2 Za predpokladu, že verejný obstarávateľ nevie objektívne rozhodnúť o ďalšom rozvoji alebo nahradení informačného systému (stratégiu rozvoja predmetného informačného systému) predloží na posúdenie a schválenie IT expertom:

* + - * 1. vypracovanú CBA, t. j. s určením ukončenia alebo predĺženia SLA zmluvy na max. 3 roky (musí byť zohľadnená doba trvania SLA, vrátane nákladov spojených s prevádzkou súčasného informačného systému),
        2. alternatívu následného obstarania a dodania úplne nového informačného systému, ktorý nahradí pôvodný informačný systém,
        3. zdôvodnenie ďalšieho rozvoja informačného systému alebo jeho nahradenie novým informačným systémom. Zdôvodnenie musí obsahovať posúdenie 2 alebo viacerých variant z pohľadu ekonomického, finančného, technického, pričom preferovaný variant musí byť v celkovom posúdení najvýhodnejší. Zároveň je obstarávateľ povinný uviesť predpokladaný časový harmonogram verejného obstarávania a plán krokov vedúcich k vyriešeniu celkovej situácie.

3.) MIRRI zriadi zoznam IT odborníkov, ktorí sú odborne erudovaní v oblasti IT a budú mať dostatočné skúsenosti z praxe IT. Zoznam IT odborníkov slúži pre účely:

* + - 1. posudzovania rozvoja prípadne nahradenia informačného systému v súlade s predchádzajúcim bodom 2,
      2. nominovania členov poroty, ktorej úlohou bude hodnotiť súťažný návrh, v prípade realizácie postupu v zmysle ZVO, ktorým je súťaž návrhov.

4.) Členovia zoznamu IT odborníkov budú vyberaní na konkrétne „projekty“, „zadania“ na základe pravidiel, ktoré pripraví MIRRI, pričom pri výbere do zoznamu IT odborníkov, ako aj pri výbere zo zoznamu IT odborníkov, budú dodržané pravidlá pre predchádzanie prípadnému konfliktu záujmov.

5.) Zoznam IT odborníkov vedených pri MIRRI môžu tvoriť vlastné odborné kapacity MIRRI, ktoré má k dispozícii na základe svojich právomocí a realizovaných aktivít a tiež externé odborné kapacity zaradené do zoznamu IT odborníkov na základe absolvovania výberu.

6.) V prípade ak verejný obstarávateľ prejaví záujem využiť zoznam IT odborníkov za účelom definovaným v bode 3 tejto kapitoly platí, že za účelom využitia expertnej činnosti navrhne realizovať právny vzťah prostredníctvom zmluvy o spolupráci alebo pracovnoprávneho vzťahu.

7.) V prípade, ak verejný obstarávateľ využije vlastné odborné kapacity MIRRI zo zoznamu IT odborníkov, podlieha takýto postup schváleniu zo strany MIRRI.“

**Článok III.**

**Záverečné ustanovenia**

1. Dodatok nadobúda platnosť a účinnosť po dni jeho zverejnenia v na stránke mirri.gov.sk.
2. Ďalšie časti Koncepcie nákupu IT vo verejnej správe týmto Dodatkom neupravené ostávajú platné a účinné bez zmeny.